Câteva fotografii găsite de oamenii legii în raziile efectuate la domiciliul interlopului Bercea Mondialul îl aruncă într-un scandal mediatic și pe fostul prim ministru, târgovișteanul Theodor Stolojan. Cele două fotografii sunt făcute cu ani în urmă și îl arată pe Stolojan, la două petreceri diferite, în compania interlopului condamnat pentru evaziune fiscală și spălare de bani. Stolojan, acum europarlamentar, nu este nici primul și nici singurul om politic român care apare în diferite ipostaze alături de lideri ai lumii interlope. Bercea Mondialul este nimeni altul decât finul lui Mircea Băsescu, fratele președintelui Traian Băsescu. Până la acest moment, europarlamentarul PDL nu a dat explicații despre cele două fotografii apărute în presă.

Informații despre o relație apropiață între cei doi au apărut și în 2011, când Bercea Mondialul s-a lăudat că Stolojan i-ar fi botezat un copil, pe Patronaș, în 2004. La vremea respectivă liderul PDL a negat spunând că: “Am fost doar în campania electorală pe acolo, în comuna din Olt de unde este acest Sandu Anghel. M-am văzut cu el, dar nici vorbă să îi fi botezat copilul. Poate că în acele zile s-a făcut botezul şi aşa s-a ajuns de am fost asociat evenimentului”.